
Pakuotės lapelis: informacija vartotojui

Norvasc 5 mg tabletės
Norvasc 10 mg tabletės

amlodipinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?
1.	Kas yra Norvasc ir kam jis vartojamas
2.	Kas žinotina prieš vartojant Norvasc
3.	Kaip vartoti Norvasc
4.	Galimas šalutinis poveikis
5.	Kaip laikyti Norvasc
6.	Pakuotės turinys ir kita informacija


1. Kas yra Norvasc ir kam jis vartojamas 

Norvasc sudėtyje yra veikliosios medžiagos amlodipino, kuri priklauso vaistų, vadinamų kalcio kanalų blokatoriais, grupei.

Norvasc vartojamas padidėjusiam kraujospūdžiui (hipertenzijai) ar tam tikros rūšies krūtinės skausmui, vadinamam krūtinės angina, įskaitant retą jos formą, vadinamą Princmetalo (Prinzmetal) arba variantine krūtinės angina, gydyti.

Norvasc plečia hipertenzija sergančių pacientų kraujagysles, todėl jomis kraujui lengviau tekėti. Šis vaistas gerina sergančiųjų krūtinės angina širdies raumens aprūpinimą krauju, todėl į jį patenka daugiau deguonies ir taip saugoma nuo krūtinės skausmo atsiradimo. Šis vaistas negali greitai numalšinti krūtinės anginos priepuolio sukelto skausmo.


2. Kas žinotina prieš vartojant Norvasc 

Norvasc vartoti draudžiama

· jeigu yra alergija (padidėjęs jautrumas) amlodipinui arba bet kuriai pagalbinei Norvasc medžiagai (žr. 6 skyrių), arba bet kuriems kitiems kalcio kanalų blokatoriams. Tai gali sukelti niežulį, odos paraudimą arba kvėpavimo pasunkėjimą;
· jeigu yra per mažas kraujospūdis (hipotenzija);
· jeigu yra susiaurėjęs širdies aortos vožtuvas (aortos stenozė) arba ištikus kardiogeniniam šokui (būklė, kuriai esant, širdis negali aprūpinti organizmo reikiamu kraujo kiekiu);
· jeigu pasireiškia širdies nepakankamumas po širdies priepuolio.

Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti Norvasc.
Pasakykite gydytojui, jeigu pasireiškia arba buvo pasireiškusi kuri nors iš išvardytų būklių:
· neseniai ištiko širdies priepuolis;
· širdies nepakankamumas;
· labai padidėjęs kraujospūdis (hipertenzinė krizė);
· kepenų liga;
· esate senyvas žmogus ir reikia padidinti dozę.

Vaikams ir paaugliams

Norvasc tyrimų su jaunesniais kaip 6 metų vaikais neatlikta. 6‑17 metų vaikams ir paaugliams Norvasc galima gydyti tik hipertenziją (žr. 3 skyrių). Daugiau informacijos klauskite gydytojo.

Kiti vaistai ir Norvasc

Jeigu vartojate arba neseniai vartojote kitų vaistų, įskaitant įsigytus be recepto, pasakykite gydytojui arba vaistininkui.

Norvasc gali veikti kitus vaistus arba būti jų veikiamas, pavyzdžiui:
· ketokonazolas, itrakonazolas (priešgrybeliniai vaistai);
· ritonaviras, indinaviras, nelfinaviras (vadinamieji proteazės inhibitoriais, kurie vartojami ŽIV gydyti);
· rifampicinas, eritromicinas, klaritromicinas (antibiotikai);
· jonažolės preparatai (hypericum perforatum);
· verapamilis, diltiazemas (vaistai širdies ligoms gydyti);
· dantrolenas (infuzijos sunkių kūno temperatūros sutrikimų atveju);
· takrolimuzas, sirolimuzas, temsirolimuzas ir everolimuzas (vaistai, skirti imuninės sistemos veikimo būdui pakeisti);
· simvastatinas (cholesterolio koncentraciją mažinantis vaistas);
· ciklosporinas (imuninę sistemą slopinantis vaistas).

Norvasc gali mažinti kraujospūdį net tuo atveju, jeigu jau vartojate kitų vaistų padidėjusiam kraujospūdžiui gydyti.

Norvasc vartojimas su maistu ir gėrimais
Norvasc vartojantiems žmonėms negalima gerti greipfrutų sulčių ar valgyti greipfrutų, nes greipfrutai ar greipfrutų sultys gali didinti veikliosios medžiagos amlodipino koncentracijas kraujyje ir dėl to gali neprognozuojamai sustiprėti kraujospūdį mažinantis Norvasc poveikis.

Nėštumas ir žindymo laikotarpis

Nėštumas
Amlodipino saugumas nėštumo metu nebuvo nustatytas. Jeigu galvojate, kad pastojote, arba planuojate pastoti, apie tai turite pasakyti gydytojui prieš vartodama Norvasc.

Žindymo laikotarpis
Nustatyta, kad nedidelis kiekis amlodipino patenka į motinos pieną. Jeigu žindote arba ketinate pradėti žindyti kūdikį, apie tai turite pasakyti gydytojui prieš vartodama Norvasc.

Prieš vartojant bet kokį vaistą, būtina pasitarti su gydytoju arba vaistininku.

Vairavimas ir mechanizmų valdymas

Norvasc gali veikti gebėjimą vairuoti ar valdyti mechanizmus. Jeigu vartojant tabletes pasireiškia pykinimas, svaigulys, nuovargis ar galvos skausmas, vairuoti ar mechanizmų valdyti negalima. Nedelsdami kreipkitės į gydytoją.

Norvasc sudėtyje yra natrio
Šio vaisto tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3. Kaip vartoti Norvasc

Norvasc visada vartokite tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama Norvasc dozė yra 5 mg amlodipino vieną kartą per parą. Norvasc dozę galima padidinti iki 10 mg vieną kartą per parą.

Šį vaistą galima gerti prieš valgį ar gėrimą arba po valgio ar gėrimo. Vaistą reikia vartoti kasdien tuo pačiu laiku užgeriant vandeniu. Vartojant Norvasc, negalima gerti greipfrutų sulčių.

Vartojimas vaikams ir paaugliams

Įprasta rekomenduojama pradinė dozė vaikams ir paaugliams (6‑17 metų) yra 2,5 mg per parą. Didžiausia rekomenduojama dozė yra 5 mg per parą. Norvasc 5 mg tabletes galima padalinti į dvi lygias po 2,5 mg dozes.

Svarbu nuolat vartoti tabletes. Nelaukite, kad tabletės baigtųsi prieš apsilankant pas gydytoją.

Ką daryti pavartojus per didelę Norvasc dozę

Išgėrus per daug tablečių, gali pernelyg ir net pavojingai sumažėti kraujospūdis. Galite justi svaigulį, apsvaigimą, silpnumą arba apalpti. Pernelyg sumažėjus kraujospūdžiui gali ištikti šokas. Oda gali būti šalta, prakaituota ir Jūs galite prarasti sąmonę. Jeigu išgėrėte per daug Norvasc tablečių, nedelsdami kreipkitės į gydytoją.

Jūsų plaučiuose gali kauptis skystis (plaučių edema), sukeldamas dusulį, kuris gali išsivystyti per 24 – 48 valandas nuo vaisto pavartojimo.

Pamiršus pavartoti Norvasc

Nesijaudinkite. Jeigu pamiršote išgerti tabletę, šią dozę visiškai praleiskite. Kitą vaisto dozę išgerkite įprastu laiku. Negalima vartoti dvigubos dozės norint kompensuoti praleistą dozę.

Nustojus vartoti Norvasc

Gydytojas nurodys, kiek laiko teks vartoti šį vaistą. Jeigu nutrauksite šio vaisto vartojimą anksčiau nei nurodyta, buvusi būklė gali atsinaujinti.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis 

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsdami kreipkitės į gydytoją, jeigu pavartojus šio vaisto, pasireiškia kuris nors toliau išvardytas šalutinis poveikis.

· Staiga atsiradęs švokštimas, krūtinės skausmas ar kvėpavimo pasunkėjimas.
· Akių vokų, veido ar lūpų patinimas.
· Liežuvio ir gerklės patinimas, dėl kurio gali labai pasunkėti kvėpavimas.
· Sunkios odos reakcijos, įskaitant intensyvų odos bėrimą, dilgėlinę, viso kūno odos paraudimą, sunkų niežėjimą, odos pūslėtumą, lupimąsi ir patinimą, gleivinių uždegimą (Stivenso-Džonsono [Stevens-Johnson]) sindromas, toksinė epidermio nekrolizė) arba kitos alerginės reakcijos.
· Širdies priepuolis, nenormalus širdies plakimas.
· Kasos uždegimas, dėl kurio gali pasireikšti sunkus pilvo ir nugaros skausmas, susijęs su labai bloga savijauta.

Buvo pranešta apie toliau išvardytą labai dažną šalutinį poveikį. Jeigu kuris nors iš išvardytų sutrikimų sukelia Jums problemų arba jeigu jis trunka ilgiau kaip vieną savaitę, turite kreiptis į gydytoją.

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų)
· Edema (skysčių susilaikymas organizme)

Buvo pranešta apie toliau išvardytą dažną šalutinį poveikį. Jeigu kuris nors iš išvardytų sutrikimų sukelia Jums problemų arba jeigu jis trunka ilgiau kaip vieną savaitę, turite kreiptis į gydytoją.

Dažni šalutinio poveikio reiškiniai (gali pasireikšti rečiau kaip 1 iš 10 asmenų)
· Galvos skausmas, svaigulys, mieguistumas (ypač gydymo pradžioje).
· Dažno stipraus širdies plakimo jutimas (palpitacijos), veido ir kaklo paraudimas.
· Pilvo skausmas, pykinimas.
· Žarnyno funkcijos pokyčiai, viduriavimas, vidurių užkietėjimas, nevirškinimas.
· Nuovargis, silpnumas.
· Regos sutrikimai, dvejinimasis akyse.
· Mėšlungis.
· Kulkšnių patinimas.

Kitas šalutinis poveikis, apie kurį buvo pranešta, yra išvardytas toliau. Jeigu kuris nors iš išvardytų sutrikimų sunkėja arba pastebėjote šiame lapelyje nenurodytą šalutinį poveikį, pasakykite gydytojui arba vaistininkui.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų)
· Nuotaikų kaita, nerimas, depresija, nemiga.
· Drebulys, nenormalus skonio pojūtis, apalpimas.
· Tirpulys arba dilgčiojimo pojūtis galūnėse, skausmo jutimo išnykimas.
· Skambėjimas ausyse.
· Mažas kraujospūdis.
· Čiaudulys ir (ar) sloga dėl nosies gleivinės uždegimo (rinitas).
· Kosulys.
· Burnos džiūvimas, vėmimas.
· Plaukų slinkimas, prakaitavimo sustiprėjimas, odos niežėjimas, raudonos dėmės ant odos, odos spalvos pokytis.
· Šlapinimosi sutrikimas, poreikis dažniau šlapintis naktį, šlapinimosi padažnėjimas.
· Nesugebėjimas pasiekti erekciją, krūtų diskomfortas arba padidėjimas vyrams.
· Skausmas, bloga savijauta.
· Sąnarių ar raumenų skausmas, nugaros skausmas.
· Kūno masės padidėjimas arba sumažėjimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų)
· Minčių susipainiojimas (sumišimas).

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų)
· Baltųjų kraujo ląstelių kiekio sumažėjimas, kraujo plokštelių kiekio sumažėjimas, dėl to gali atsirasti neįprastų kraujosruvų ar greičiau pasireikšti kraujavimas.
· Gliukozės koncentracijos kraujyje padidėjimas (hiperglikemija).
· Nervų sutrikimas, dėl kurio pasireiškia raumenų silpnumas, dilgčiojimas ar tirpulys.
· Dantenų patinimas, dantenų kraujavimas.
· Pilvo pūtimas (skrandžio uždegimas [gastritas]).
· Nenormali kepenų funkcija, kepenų uždegimas (hepatitas), odos pageltimas (gelta), kepenų fermentų suaktyvėjimas, kuris gali turėti įtakos kai kuriems medicininiams tyrimams.
· Raumenų tempimo padidėjimas.
· Kraujagyslių uždegimas, dažnai pasireiškiantis kartu su odos bėrimu.
· Padidėjęs jautrumas šviesai.
· Sutrikimas, pasireiškiantis rigidiškumu, drebuliu ir (arba) judėjimo sutrikimų deriniu.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis)
· Drebulys, sustingusi laikysena, kaukę primenantis veidas, sulėtėję judesiai ir sąstingis, sutrikusi eisena.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Norvasc

Šį vaistą laikykite vaikams nepastebimoje ir nepasiekiamoje vietoje.

Ant pakuotės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 C temperatūroje.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Norvasc sudėtis

Norvasc 5 mg tablečių veiklioji medžiaga yra amlodipinas (amlodipino besilato pavidalu).
Norvasc 10 mg tablečių veiklioji medžiaga yra amlodipinas (amlodipino besilato pavidalu).
Pagalbinės medžiagos yra bevandenis kalcio-vandenilio fosfatas, magnio stearatas, mikrokristalinė celiuliozė ir karboksimetilkrakmolo A natrio druska.

Norvasc išvaizda ir kiekis pakuotėje

5 mg tabletės. Baltos arba balkšvos spalvos, smaragdo formos tabletės, kurių vienoje pusėje yra užrašas „AML 5“ ir laužimo vagelė, o kitoje pusėje – „VLE“ logotipas.
10 mg tabletės. Baltos arba balkšvos spalvos, smaragdo formos tabletės, kurių vienoje pusėje yra užrašas ,„AML-10“, o kitoje – „VLE“ logotipas.

5 mg tabletės. Baltos arba balkšvos spalvos, smaragdo formos tabletės, kurių vienoje pusėje yra užrašas „AML 5“ ir laužimo vagelė, o kita pusė yra lygi.
10 mg tabletės. Baltos arba balkšvos spalvos, smaragdo formos tabletės, kurių vienoje pusėje yra užrašas ,„AML-10“, o kita pusė yra lygi.

Norvasc 5 mg tabletės tiekiamos lizdinėse plokštelėse, kuriose yra 4, 10, 14, 20, 28, 30, 50, 60, 98, 100, 300, 500 tablečių, kalendorinės pakuotės, kuriose yra 28 ir 98 tabletės ir vienadozėse lizdinėse dvisluoksnėse juostelėse, kuriose yra 50 x 1 ar 500 x 1 tabletę.

Norvasc 10 mg tabletės tiekiamos lizdinėse plokštelėse, kuriose yra 4, 10, 14, 20, 28, 30, 50, 60, 90, 98, 100, 300, 500 tablečių, kalendorinės pakuotės, kuriose yra 28 ir 98 tabletės ir vienadozėse lizdinėse dvisluoksnėse juostelėse, kuriose yra 50 x 1 ar 500 x 1 tabletę.

Gali būti tiekiamos ne visų dydžių pakuotės.

Registruotojas ir gamintojas

Registruotojas
Viatris SIA
Mūkusalas iela 101
Rīga, LV-1004
Latvija

Gamintojas
Pfizer Manufacturing Deutschland GmbH
Mooswaldallee 1 
79108 Freiburg Im Breisgau
Vokietija

arba 

Mylan Hungary Kft.
Mylan utca 1
Komárom, 2900
Vengrija

arba

MEDIS INTERNATIONAL a.s., výrobní závod Bolatice
Průmyslová 961/16
747 23 Bolatice
Čekija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	Viatris UAB
Tel. +370 5 205 12 88



Šis vaistas EEE valstybėse narėse registruotas tokiais pavadinimais:
Austrija, Bulgarija, Danija, Estija, Suomija, Vokietija, Islandija, Vengrija, Italija, Latvija, Lietuva, Nyderlandai, Norvegija, Lenkija, Portugalija, Rumunija, Slovakija, Švedija: Norvasc
Čekija: Zorem
Airija, Malta, Jungtinė Karalystė: Istin
Airija: Amlodipine Upjohn
Italija: Amlodipina Pfizer Italia
Ispanija: Norvas 5 mg comprimidos, Norvas 10 mg comprimidos
Jungtinė Karalystė: Amlodipine 

Šis pakuotės lapelis paskutinį kartą peržiūrėtas 2026-06-01.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.     

